**DEPARTE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DEPARTE

Acolo unde munţii se-ngeamana cu cerul

Şi unde-abia străbate, arareori, oierul,

E cumpăna luminii venite de departe.

Acolo nu există nici viaţă şi nici moarte.

E linişte topită în steiurile grele

Şi mii de ani albaştrii se odihnesc în ele.

Materia se prelinge, roşcată, către soare

Şi totul e tăcere.Şi totul e mişcare.

Sunt plămădit din piatră, din apă şi din foc.

În suflet port iubire şi ură la un loc.

Am mâinile zdrelite de-atâtea frământări

Şi port în mine doruri.Şi port în mine mări.

Te caut de milenii în cer şi pe pământ

Şi te găsesc zeiţă sau te găsesc cuvânt.

Tu eşti nemărginirea din clipa de-nceput.

Eşti marmură grecească şi idolul de lut.

Îţi dărui doar iubirea şi ura mi-o păstrez.

Mă-nclin luminii tale şi îmi opresc un crez

În ziua care vine de dincolo de stele.

Dar nu sunt decât vise.Şi nu sunt decât ele.

La cumpăna luminii aş vrea să mă ridic.

Sunt singur şi mi-e teamă de marele nimic.

Sunt singur şi mi-e teamă şi fug tot mai departe.

Acolo nu există nici viaţă şi nici moarte.